สรุปภาวะตลาดต่างประเทศ ประจำวันที่ 17 ก.ค. 2563
สรุปภาวะตลาดต่างประเทศ ประจำวันที่ 17 ก.ค. 2563
20 ก.ค. 2563

ดัชนีดาวโจนส์ตลาดหุ้นนิวยอร์กปิดลบเมื่อวันศุกร์ (17 ก.ค.) เนื่องจากนักลงทุนกังวลเกี่ยวกับผลกระทบทางธุรกิจที่เกิดจากจำนวนผู้ติดเชื้อโควิด-19 ที่เพิ่มขึ้นสูงเป็นประวัติการณ์ในสหรัฐ และตลาดยังถูกกดดันจากการเปิดเผยผลประกอบการที่ต่ำกว่าคาดของบริษัทจดทะเบียนต่างๆ
ดัชนีเฉลี่ยอุตสาหกรรมดาวโจนส์ปิดที่ 26,671.95 จุด ลดลง 62.76 จุด หรือ -0.23% ขณะที่ดัชนี S&amp;P500 ปิดที่ 3,224.73 จุด เพิ่มขึ้น 9.16 จุด หรือ +0.28% และดัชนี Nasdaq ปิดที่ 10,503.19 จุด เพิ่มขึ้น 29.36 จุด หรือ +0.28%
 
ตลาดหุ้นยุโรปปิดบวกเล็กน้อยเมื่อวันศุกร์ (17 ก.ค.) ขณะที่นักลงทุนรอผลการประชุมสุดยอดของผู้นำสหภาพยุโรป (EU) ในช่วงสุดสัปดาห์นี้ ซึ่งคาดว่าจะเปิดเผยรายละเอียดเกี่ยวกับการจัดตั้งกองทุนฟื้นฟูเศรษฐกิจวงเงิน 7.50 แสนล้านยูโร
ดัชนี Stoxx Europe 600 บวก 0.16% ปิดที่ 372.71 จุด
ดัชนี DAX ตลาดหุ้นเยอรมนีปิดที่ 12,919.61 จุด เพิ่มขึ้น 44.64 จุด หรือ +0.35% และดัชนี FTSE 100 ตลาดหุ้นลอนดอนปิดที่ 6,290.30 จุด เพิ่มขึ้น 39.61 จุด หรือ +0.63% ขณะที่ดัชนี CAC-40 ตลาดหุ้นฝรั่งเศสปิดที่ 5,069.42 จุด ลดลง 15.85 จุด หรือ -0.31%
 
ตลาดหุ้นลอนดอนปิดบวกเมื่อวันศุกร์ (17 ก.ค.) โดยได้แรงหนุนจากข่าวความคืบหน้าในการพัฒนาวัคซีนต้านโรคโควิด-19 ซึ่งได้ช่วยหนุนหุ้นกลุ่มเฮลธ์แคร์ปรับตัวขึ้น
ดัชนี FTSE 100 ตลาดหุ้นลอนดอนปิดที่ 6,290.30 จุด เพิ่มขึ้น 39.61 จุด หรือ +0.63%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อวันศุกร์ (17 ก.ค.) เนื่องจากนักลงทุนวิตกว่า จำนวนผู้ติดเชื้อโควิด-19 ที่พุ่งขึ้นอย่างต่อเนื่อง จะส่งผลกระทบต่อการฟื้นตัวทางเศรษฐกิจ และทำให้ความต้องการใช้น้ำมันลดลง
สัญญาน้ำมันดิบ WTI ส่งมอบเดือนส.ค. ลดลง 16 เซนต์ หรือ 0.4% ปิดที่ 40.59 ดอลลาร์/บาร์เรล แต่ปรับตัวขึ้น 0.1% ในสัปดาห์ที่ผ่านมา
สัญญาน้ำมันดิบเบรนท์ส่งมอบเดือนก.ย. ลดลง 23 เซนต์ หรือ 0.5% ปิดที่ 43.14 ดอลลาร์/บาร์เรล และปรับตัวลง 0.2% ในสัปดาห์ที่ผ่านมา
 
สัญญาทองคำตลาดนิวยอร์กปิดบวกเมื่อวันศุกร์ (17 ก.ค.) เนื่องจากนักลงทุนขานรับการคาดการณ์ที่ว่า สหรัฐและยุโรปจะออกมาตรการกระตุ้นด้านการคลังเพิ่มเติม และนักลงทุนยังเข้าซื้อทองในฐานะที่เป็นสินทรัพย์ปลอดภัยท่ามกลางความไม่แน่นอนเกี่ยวกับแนวโน้มเศรษฐกิจโลก ขณะที่จำนวนผู้ติดเชื้อโควิด-19 ยังคงพุ่งขึ้นอย่างต่อเนื่อง
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 9.7 ดอลลาร์ หรือ 0.54% ปิดที่ 1,810 ดอลลาร์/ออนซ์ และปรับตัวขึ้น 0.5% ในสัปดาห์นี้เป็นสัปดาห์ที่ 6 ติดต่อกัน
สัญญาโลหะเงินส่งมอบเดือนก.ย. เพิ่มขึ้น 19.1 เซนต์ หรือ 0.98% ปิดที่ 19.764 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 12.6 ดอลลาร์ หรือ 1.51% ปิดที่ 849.6  ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 46.60 ดอลลาร์ หรือ 2.3% ปิดที่ 2,071.70  ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (17 ก.ค.) ขณะที่ยูโรปรับตัวขึ้นใกล้ระดับสูงสุดในรอบ 4 เดือน โดยได้แรงหนุนจากการเจรจาของบรรดาผู้นำสหภาพยุโรป (EU) เกี่ยวกับการจัดตั้งกองทุนเพื่อฟื้นฟูเศรษฐกิจจากภาวะถดถอยในปัจจุบัน
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.42% สู่ระดับ 95.9450 เมื่อคืนนี้
ยูโรทะยานขึ้น เนื่องจากนักลงทุนมุ่งความสนใจไปที่การประชุมสุดยอด EU ในวันศุกร์และเสาร์นี้ที่กรุงบรัสเซลส์ เพื่อหารือเกี่ยวกับการจัดตั้งกองทุนฟื้นฟูเศรษฐกิจที่ได้รับผลกระทบจากการแพร่ระบาดของโรคโควิด-19
ทั้งนี้ ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 106.95 เยน จากระดับ 107.37 เยน และอ่อนค่าแตะที่ระดับ 0.9382 ฟรังก์สวิส จากระดับ 0.9448 ฟรังก์สวิส แต่ดอลลาร์สหรัฐแข็งค่าขึ้น ที่ระดับ 1.3576 ดอลลาร์แคนาดา จากระดับ 1.3573 ดอลลาร์
ยูโรแข็งค่าเมื่อเทียบดอลลาร์สหรัฐ ที่ระดับ 1.1436 ดอลลาร์ จากระดับ 1.1378 ดอลลาร์, เงินปอนด์แข็งค่าขึ้นแตะที่ระดับ 1.2565 ดอลลาร์ จากระดับ 1.2546 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.7000 ดอลลาร์สหรัฐ จากระดับ 0.6967 ดอลลาร์สหรัฐ